થોડા દિવસ પહેલાં જ ઇટલીમાં પ્રૅક્ટિસ કરીને પાછા ફરેલા આશુતોષને છેલ્લાં ચાર વર્ષમાં ખાસ ઘરે રહેવા નથી મળ્યું. તે કહે છે, ‘આજકાલ ઘરે રહેવા નથી મળતું. સતત ટ્રાવેલિંગ અને પ્રૅક્ટિસ-સેશન ચાલતાં હોય જેમાં મોટા ભાગનો સમય જતો રહે છે એટલે ફૅમિલી-ટાઇમને ખૂબ મિસ કરતો હોઉં છું. અત્યારે હું જ્યાં પણ પહોંચ્યો છું ત્યાં મારી ફૅમિલીના ભરપૂર સપોર્ટને કારણે જ પહોંચ્યો છું, કારણ કે આજે પણ ક્યારેક કોઈ મારી કાસ્ટ વિશે મને પૂછે અને હું ગુજરાતી કહું તો લોકોને તાજ્જુબી થાય છે. એક તો મારો દેખાવ પણ ખાસ ગુજરાતી જેવો નથી અને બિઝનેસ કરનારી કમ્યુનિટીનો બંદો સ્પોટ્ર્‍સમાં ક્યાંથી એ પણ ફૂટબૉલમાં એનું લોકોને હંમેશાં આશ્ચર્ય થાય છે.’